მონაცემთა გახმოვანება

ექსელში მუშაობის ხმოვანი საშუალებებია: საუბრის გენერაცია - Speech Recognition, ანუ ტექსტის შეტანა ცხრილში მიკროფონის საშუალებით, ტექსტის საუბრად გარდაქმნა - Text to Speech ან Speech playback, ანუ ცხრილის უჯრედში შეტანილი მონაცემების გახმოვანება.

განვიხილოთ სავარჯიშო ტექსტის საუბრად გარდაქმნის შესახებ.

Speak Cells ღილაკის გამოტანა Quick Access პანელზე

უშუალოდ სავარჯიშოს შესრულებამდე Quick Access Toolbar-ზე გამოვიტანოთ Speak Cells საბრძანებო ღილაკი. ამისათვის Excel-ის ფანჯრის ზედა მარცხენა კუთხეში Customize Quick Access Toolbar ღილაკით და შემდეგ More Commands ბრძანებით გამოვიძახოთ Excel Options დიალოგური ფანჯარა:

ამ ფანჯარაში Choose commands from ჩამონათვლის ველში დავაყენოთ All Commands, ხოლო ბრძანებების სიაში ავირჩიოთ Speak Cells. გადავიტანოთ Add >> ღილაკით ეს ბრძანება Quick Access Toolbar-ის ღილაკების სიაში და დავხუროთ ფანჯარა OK ღილაკით. Quick Access Toolbar-ზე გამოჩნდება Speak Cells ღილაკი.

მონაცემთა გახმოვანება

გამოვიძახოთ ჩვენს მიერ შესრულებული სავარჯიშო „დაბადების დღე და ასაკი“. სავარჯიშოს ტექსტი აკრეფილი იყო Sylfaen უნიკოდის შრიფტით. ლუწი ნომრის სტრიქონები უცვლელად დავტოვოთ, ხოლო კენტი ნომრის უჯრედებში: B5, B7, B9 - ხელახლა ჩავწეროთ გვარ-სახელები, მხოლოდ ამჯერად - AcadNusx შრიფტით.

მოვნიშნოთ B4 უჯრედი და დავაწკაპუნოთ ინსტრუმენტული პანელის Speak Cells ღილაკზე. ექსელი Sylfaen შრიფტით შეტანილ ტექსტს გამოტოვებს და რიგ-რიგობით წაიკითხავს კენტი ნომრის გვარებს.

რატომ ხდება ასე? ექსელი სინამდვილეში ტექსტს ლათინური კოდირების მიხედვით ახმოვანებს. AcadNusx ფონტის ქართული ასოები ემთხვევა ლათინურ კოდირებას, ხოლო Sylfaen უნიკოდის ფონტის ქართული სიმბოლოები სხვა კოდებზეა განლაგებული. ამიტომ გახმოვანებისას ექსელი ასეთ ტექსტს იგნორირებას უკეთებს.

გვარ-სახელების წაკითხვის შემდეგ ექსელი გადავა მომდევნო სვეტში განთავსებული თარიღების კითხვაზე. მიუხედავად იმისა, რომ როგორც C, ისე D სვეტში რეალურად თარიღები წერია, ექსელი მათ წაიკითხავს სხვადასხვაგვარად - იმის გათვალისწინებით, თუ როგორ ჩანს მონაცემები უჯრედში - C სვეტის მონაცემებისთვის გაახმოვანებს შესაბამის თარიღებს, ხოლო D სვეტის მონაცემებს გაახმოვანებს, როგორც რიცხვებს.